Virallinen lehti nro C 117 , 16/04/1998 s. 0110



KIRJALLINEN KYSYMYS E-2950/97 komissiolle esittäjä(t): Florus Wijsenbeek (ELDR) (17. syyskuuta 1997) Aihe: Euroopan rautatieliikenteen varmistusjärjestelmä (ETCS) Onko komissio tietoinen siitä, että eri jäsenvaltioissa on käytössä erilaisia junaliikenteen turvallisuuden varmistukseen ja junien kulun ohjaukseen liittyviä järjestelmiä? Onko komissio lisäksi tietoinen siitä, että on esitetty ehdotus Euroopan rautatieliikenteen varmistusjärjestelmän (European Train Control System, ETCS) luomiseksi, jota varten on laadittava erityisiä spesifikaatioita? Onko komissio lisäksi tietoinen siitä, että Alankomaiden rautatiet suunnittelee ATB-varmistusjärjestelmänsä parantamista luomalla siitä uuden version ja että sen mukauttamista ETCS:n suunnitellaan vasta sitten, kun seuraava vuosituhat on jo pitkällä? Eikö komission tulisi ¨freight freeways¨ -ehdotuksen yhteydessä ja Euroopan laajuisten verkkojen puitteissa sekä sisäistä toimivuutta koskevien ehdotustensa mukaisesti huolehtia siitä, että kaikki eri jäsenvaltioissa toimivat rautatieliikenteenharjoittajat toteuttavat mahdollisimman pikaisesti ETCS:n mukaiset mukautukset? Eikö komission tulisi huolehtia siitä, että nykyisin käytössä olevien järjestelmien ja näiden järjestelmien uudistettujen versioiden on joka tapauksessa oltava yhteensopivia tulevan ETCS:n kanssa? Jos on, niin miten? Jos ei ole, niin miksi ei? Komission jäsenen Neil Kinnockin komission puolesta antama vastaus (24. lokakuuta 1997) Neuvoston annettua 17. joulukuuta 1990 päätöslauselman valmisteluista suurnopeusjunaverkon yhteentoimivuuden parantamiseksi ((EYVL C 33, 8.2.1991. )) komissio käynnisti yhtenäisen tutkimusohjelman, jonka tarkoitus on tukea Euroopan rautatieliikenteen hallintajärjestelmän (European rail traffic management system, ERTMS) kehittämistä. ERTMS:stä tulee aikanaan Euroopan rautatieliikenteen kulunvalvontajärjestelmien standardi. Siihen kuuluu junien hallintajärjestelmä sekä automaattinen rautatieliikenteen valvontajärjestelmä (European train control system, ETCS). Valmistuttuaan ERTMS täydentää yhteisön alueella käytössä olevaa kolmeatoista eri järjestelmää ja korvaa ne vähitellen. ERTMS merkitsee samalla ensiaskelta liikenteen ja infrastruktuurin hallinnan yhdistämisessä asiakaspalveluun. Komissio kehittää parhaillaan teknistä ohjeistoa, jota voidaan käyttää yhteisenä perustana toteutettaessa ERTMS/ETCS -järjestelmää koko yhteisön alueella sekä Keski- ja Itä-Euroopan maissa. Alankomaiden ATB-kulunvalvontajärjestelmä (automatische trein beïnvloeding) on yksi yhteisön alueella käytössä olevista kolmestatoista järjestelmästä. Alankomaiden Betuwe-radan on määrä olla ensimmäisiä ERTMS/ETCS -järjestelmällä varustettuja rataosuuksia. ERTMS-järjestelmää voidaan käyttää sekä yksinään että olemassaolevien kulunvalvontajärjestelmien lisänä. Joka tapauksessa kansallisten järjestelmien ja ERTMS:n koodien välillä tarvitaan erityisiä välitysmoduuleja, jotka mahdollistavat myös ERTMS-käyttöisten junien liikennöimisen nykyisillä järjestelmillä varustetuilla rataosuuksilla. Vuodesta 1989 ERTMS/ETCS -järjestelmän parantamiseksi on tehty paljon työtä tavoitteena verkkojen yhteentoimivuus. Järjestelmää aiotaan testata lähiaikoina useilla koeosuuksilla (Firenze-Arezzo, Berliini-Halle-Leipzig, Pariisin rautatiesolmu, Wien-Budapest, Madrid-Sevilla). ERTMS/ETCS -järjestelmä on tarkoitus toteuttaa ensimmäiseksi seuraavilla pääradoilla: Köln-Frankfurt, itäinen suurnopeusrata (HST East), Betuwe-rata, eteläinen suurnopeusrata (HST South), Wien-Budapest, Ison-Britannian länsirannikon päärata (West Coast main line), Madrid-Barcelona, Zaragoza-Vitoria-San Sebastian ja Torino-Venetsia.